Χειμωνιάτικο τουρλού με ρεβύθια και κινόα
Ένα μελωμένο λαδερό της εποχής, με πρωταγωνιστές το κινόα και τα ρεβύθια.
200 γρ. κινόα, πλυμένο και στραγγισμένο (σπόρος θάμνου της Λατινικής Αμερικής, υψηλής πρωτεϊνικής αξίας, κατάλληλος για όσους έχουν δυσανεξία στη γλουτένη· σε μαγαζιά με βιολογικά τρόφιμα και σε ορισμένα μεγάλα σούπερ μάρκετ), 1 ξερό κρεμμύδι, ψιλοκομμένο, 1 κ.σ. πάστα κάρι, απαλή (σε βαζάκια σε μεγάλα σούπερ μάρκετ, στα ράφια με τα έθνικ προϊόντα) ή 1 κ.σ. σκόνη κάρι απαλό, 400 γρ. ψιλοκομμένα ντοματάκια κονσέρβας, 400 γρ. μικρά μπουκέτα κουνουπιδιού, 400 γρ. ρεβύθια κονσέρβας (εναλλακτικά, βράζουμε για περίπου 20 λεπτά στη χύτρα 250 γρ. ρεβίθια που έχουμε μουλιάσει για 8 ώρες), 500 γρ. κολοκύθα, ζυγισμένη καθαρισμένη και κομμένη σε κύβους 2 εκ. (υπάρχει έτοιμη καθαρισμένη κολοκύθα σε δισκάκια σε μεγάλα σούπερ μάρκετ), 130 γρ. τρυφερά φύλλα σπανακιού, αλάτι, φρεσκοτριμμένο πιπέρι, ελάχιστο ελαιόλαδο
Για να φτιάξουμε το χειμωνιάτικο τουρλού με ρεβίθια και κινόα, ξεκινάμε βάζοντας το κινόα  σε μια κατσαρόλα με 1 κούπα κρύο νερό. Βάζουμε το σκεύος σε δυνατή φωτιά και, μόλις κοχλάσει το νερό, χαμηλώνουμε τη φωτιά, σκεπάζουμε και σιγοβράζουμε για περίπου 12 - 15 λεπτά ή μέχρι να απορροφηθεί όλο το νερό. Αλατοπιπερώνουμε και αποσύρουμε.Παράλληλα, ψεκάζουμε ή αλείφουμε ένα ευρύχωρο αντικολλητικό σκεύος με ελάχιστο ελαιόλαδο και σοτάρουμε το κρεμμύδι σε μέτρια προς δυνατή φωτιά για περίπου 3 - 4 λεπτά, μέχρι να χρυσίσει. Προσθέτουμε το κάρι και ανακατεύουμε για περίπου 1 λεπτό, μέχρι να σκορπίσει το άρωμά του. Προσθέτουμε την ντομάτα, το κουνουπίδι, τα ρεβύθια, την κολοκύθα και 1/2 κούπα νερό.Ανακατεύουμε και, μόλις το υγρό κοχλάσει, χαμηλώνουμε τη φωτιά, σκεπάζουμε και σιγομαγειρεύουμε για περίπου 15 λεπτά ή μέχρι να μαλακώσουν τα λαχανικά (δεν χρειάζεται να μαλακώσουν εντελώς). Αν σωθούν τα υγρά στο μαγείρεμα, προσθέτουμε ελάχιστο νερό. Αποσύρουμε, ρίχνουμε το σπανάκι και όσο αλατοπίπερο θέλουμε, ανακατεύουμε να μαραθεί το σπανάκι και σερβίρουμε με το κινόα.
Κινόα,Ρεβύθια,Light,Vegan